Malala rørte Jon Stewart
Den munnrappe satirikeren holdt en seriøs tone og lyttet nøye til 16-åringen da hun besøkte hans program «The Daily Show», men spedde selvsagt i en og annen spøk underveis. Men i hovedsak fikk Malala komme med sitt budskap om hvor viktig det er at også jenter får ta utdannelse: - Vi er mennesker, og det er del av menneskenaturen at vi ikke vet viktigheten av noe før det blir tatt fra oss. Når vi i Pakistan ikke fikk gå på skolen, da skjønte jeg at utdannelse er veldig viktig og at det betyr makt for kvinner. Det er derfor terroristene er redde for å la kvinner ta utdannelse, sa Malala.Torsdag ble hun tildelt årets Sakharov-pris av EU-parlamentet, og fredag er hun favoritt til å bli tildelt Nobels fredspris. Den pakistanske jenta ble aktivist og blogger elleve år gammel da Taliban nektet jenter å gå på skolen i hjemregionen hennes Swat. Hun ble kjent for sin kamp for retten til skolegang, men ble så angrepet av Taliban på vei hjem fra skolen 9. oktober i fjor. Yousafzai ble truffet i hodet, men overlevde og har flyttet til Storbritannia der hun har fortsatt arbeidet.Malala fortalte en historie på showet, som fikk John Stewart til å bli så begeistret at han spøkende ba om å få adoptere henne: - Da jeg i 2012 var sammen med faren min og noen kom og sa at Taliban truet meg, så kunne jeg ikke tro det. Og selv etter trusselen var jeg ikke bekymret for meg selv så mye, jeg var redd for faren min, for jeg trodde ikke at Taliban var så onde at de ville drepe et barn. Jeg var bare 14 på den tiden, fortalte Malala. - Men senere begynte jeg å tenke: «Hva ville jeg gjøre hvis en talib kom for å drepe meg»? Da tenkte jeg at jeg ville slå ham med skoen min. Men så tenkte jeg at dersom jeg slår ham med skoen min, så er jeg ikke noe bedre enn Taliban. Man må ikke vise ondskap mot mennesker. Jeg må slåss, men gjennom fred og dialog og utdanning. Jeg ville sagt til ham hvor viktig utdannelse er og at jeg vil at også hans barn skal få utdannelse. Så ville jeg sagt, «nå kan du gjøre det du vil», fortsatte hun. Da brøt Jon Stewart ut: - Jeg vet at faren din sitter bak scenen, og at han er veldig stolt av deg, men tror du han blir veldig sint hvis jeg ber om å få adoptere deg?Etter at Malala hadde mottatt Sakharov-prisen, gjentok pakistansk Taliban trusselen mot henne: - Hun har ikke gjort noe. Fiendene av islam gir henne prisen fordi hun har forlatt islam og har blitt sekulær, sier Shahidullah Shahid, som er talsmann for Tehreek-e-Taliban Pakistan (TTP). Han gjentok trusselen om å drepe Yousafzai, en trussel TTP har framsatt en rekke ganger de siste månedene. - Vi vil forsøke å drepe henne - selv i USA eller Storbritannia, sa han.
Fredspris-favoritt Malala Yousafzai var både så sjarmerende og rørende at komiker Jon Stewart nesten ble målløs.